b'\n_START_ARTICLE_\nViipurin taistelu (Suomen sis\xc3\xa4llissota)\n_START_SECTION_\nTausta\n_START_PARAGRAPH_\nSaksalaisten noustua maihin Etel\xc3\xa4-Suomessa punaisten hallitus eli Kansanvaltuuskunta oli 9. huhtikuuta siirtynyt Helsingist\xc3\xa4 Viipuriin. Viipuri oli t\xc3\xa4m\xc3\xa4n j\xc3\xa4lkeen punaisten p\xc3\xa4\xc3\xa4kaupunki ja L\xc3\xa4nsi-Suomen evakuoinnin j\xc3\xa4lkeen se oli huhtikuun lopulla my\xc3\xb6s t\xc3\xa4rkein punaisten hallussa viel\xc3\xa4 olleista Suomen kaupungeista. Punaisten sodanjohdon strategiana oli pyrki\xc3\xa4 luomaan uusi l\xc3\xa4nsirintama Kymenlaaksoon ja s\xc3\xa4ilytt\xc3\xa4\xc3\xa4 Karjalan kannaksella maayhteys Ven\xc3\xa4j\xc3\xa4lle._NEWLINE_Valkoisten p\xc3\xa4\xc3\xa4majassa oli suunniteltu Viipurin valtausta jo helmikuusta 1918 l\xc3\xa4htien, mutta suunnitelman toteuttaminen l\xc3\xa4hti liikkeelle vasta kun mittava Tampereen valtaus oli saatu p\xc3\xa4\xc3\xa4t\xc3\xb6kseen huhtikuun alussa. Operaatiota varten muodostettiin uusi It\xc3\xa4armeija, jonka komentajaksi tuli aiempi Savon ryhm\xc3\xa4n p\xc3\xa4\xc3\xa4llikk\xc3\xb6, kenraalimajuri Ernst L\xc3\xb6fstr\xc3\xb6m. H\xc3\xa4nen alaisuuteensa muodostettiin kolme suunnilleen rykmentin vahvuista ryhm\xc3\xa4\xc3\xa4, joihin kuului yhteens\xc3\xa4 18\xc2\xa0400 miest\xc3\xa4. Pohjoista ryhm\xc3\xa4\xc3\xa4 (n. 5\xc2\xa0200 miest\xc3\xa4) komensi everstiluutnantti Aarne Sihvo, keskist\xc3\xa4 ryhm\xc3\xa4\xc3\xa4 (n. 7\xc2\xa0700 miest\xc3\xa4) kenraalimajuri Karl Fredrik Wilkman ja etel\xc3\xa4ist\xc3\xa4 ryhm\xc3\xa4\xc3\xa4 (n. 5\xc2\xa0200 miest\xc3\xa4) saksalainen eversti Eduard Ausfeld. Ausfeldin oli m\xc3\xa4\xc3\xa4r\xc3\xa4 aloittaa operaatio hy\xc3\xb6kk\xc3\xa4\xc3\xa4m\xc3\xa4ll\xc3\xa4 Karjalan kannaksen it\xc3\xa4osasta Terijoelle ja erist\xc3\xa4\xc3\xa4 siten Viipurin punaiset Ven\xc3\xa4j\xc3\xa4st\xc3\xa4 sek\xc3\xa4 torjua mahdolliset Ven\xc3\xa4j\xc3\xa4lt\xc3\xa4 tulevat apujoukot. T\xc3\xa4m\xc3\xa4n j\xc3\xa4lkeen Sihvon oli m\xc3\xa4\xc3\xa4r\xc3\xa4 saartaa Viipuri l\xc3\xa4nnest\xc3\xa4 ja lopuksi Wilkmanin tuli vahvimman ryhm\xc3\xa4n komentajana vallata kaupunki id\xc3\xa4st\xc3\xa4._NEWLINE_Punaisten puolella ylip\xc3\xa4\xc3\xa4llikk\xc3\xb6n\xc3\xa4 toimi kansanvaltuuskunnan puheenjohtaja Kullervo Manner, joka oli julistettu diktaattoriksi. Tosiasiassa punaisten sotatoimia Karjalassa johti kuitenkin it\xc3\xa4isen rintaman komentaja Oskar Rantala. Ven\xc3\xa4l\xc3\xa4inen eversti Mihail Svet\xc5\xa1nikov oli viel\xc3\xa4 kansanvaltuuskunnan sotilaallisena neuvonantajana Viipurissa. H\xc3\xa4n oli laatinut huhtikuun alkupuolella punaisille puolustussuunnitelman, joka edellytti silloisten asemien pit\xc3\xa4mist\xc3\xa4 Karjalassa.\n_START_SECTION_\nViipurin saartaminen\n_START_PARAGRAPH_\nSaarto-operaatio alkoi 19. huhtikuuta, kun Ausfeldin joukot aloittivat etenemisens\xc3\xa4 it\xc3\xa4isell\xc3\xa4 kannaksella. Joukot saapuivat 21. huhtikuuta Kivennavalle, jossa ne jakautuivat kahtia. Ausfeld sai suunnitellusti katkaistua Pietarin radan Raivolassa illalla 23. huhtikuuta ja valtasi my\xc3\xb6s Terijoen ja Kuokkalan huhtikuun 24. p\xc3\xa4iv\xc3\xa4n aamuun menness\xc3\xa4. Terijoen punaisten komentaja Heikki Kaljunen onnistui viel\xc3\xa4 pelastamaan saarretut joukkonsa murtautumalla panssarijunan avulla valkoisten linjojen l\xc3\xa4pi Ven\xc3\xa4j\xc3\xa4n puolelle._NEWLINE_Valkoisten p\xc3\xa4\xc3\xa4hy\xc3\xb6kk\xc3\xa4ys kohti Viipuria k\xc3\xa4ynnistyi illalla 23. huhtikuuta. Alkuper\xc3\xa4isen\xc3\xa4 tarkoituksena oli saartaa punaiset Viipurin pohjoispuolelle, jolloin taistelulta itse kaupungissa v\xc3\xa4ltytt\xc3\xa4isiin. Wilkmanin ryhm\xc3\xa4\xc3\xa4n kuulunut, saksalaisen eversti Ulrich von Colerin komentama hy\xc3\xb6kk\xc3\xa4yskiila valtasi Viipurin maalaiskuntaan kuuluneen Talin kyl\xc3\xa4n 24. huhtikuuta, mutta Coler ei sen j\xc3\xa4lkeen malttanutkaan jatkaa saartoliikett\xc3\xa4, vaan p\xc3\xa4\xc3\xa4tti vastoin saamiaan ohjeita yritt\xc3\xa4\xc3\xa4 suoraan Viipurin valtaamista. Colerin joukot eteniv\xc3\xa4t viel\xc3\xa4 saman p\xc3\xa4iv\xc3\xa4n iltana aivan kaupungin edustalle Papulanlahden it\xc3\xa4rannalle, mutta juuttuivat paikoilleen punaisten puolustuksen osoittautuessa odotettua sitke\xc3\xa4mm\xc3\xa4ksi. Wilkmanin ryhm\xc3\xa4n toinen, j\xc3\xa4\xc3\xa4k\xc3\xa4rieversti Erik Jernstr\xc3\xb6min komentama hy\xc3\xb6kk\xc3\xa4yskiila valtasi Viipurin etel\xc3\xa4puolella K\xc3\xa4m\xc3\xa4r\xc3\xa4n ja S\xc3\xa4ini\xc3\xb6n 24. huhtikuuta. Se saapui seuraavana p\xc3\xa4iv\xc3\xa4n\xc3\xa4 ankarien taisteluiden j\xc3\xa4lkeen kaupungin edustalle kaakosta. Kolmas, j\xc3\xa4\xc3\xa4k\xc3\xa4rimajuri Helge Savoniuksen komentama hy\xc3\xb6kk\xc3\xa4yskiila juuttui taisteluihin Muolaanj\xc3\xa4rven pohjoispuolella eik\xc3\xa4 osallistunut Viipurin piiritykseen._NEWLINE_Kullervo Mannerin esikunta antoi illalla 23. huhtikuuta m\xc3\xa4\xc3\xa4r\xc3\xa4yksen, ett\xc3\xa4 koko punaisten keskisen rintaman olisi per\xc3\xa4\xc3\xa4nnytt\xc3\xa4v\xc3\xa4 Viipuriin, josta oli tarkoitus jatkaa edelleen Ven\xc3\xa4j\xc3\xa4lle. Antrean, Joutsenon ja Taipalsaaren rintamien punaiset irtautuivat asemistaan 24.\xe2\x80\x9325. huhtikuuta v\xc3\xa4lisen\xc3\xa4 y\xc3\xb6n\xc3\xa4 ja aloittivat per\xc3\xa4\xc3\xa4ntymisen kohti Viipuria. Kun Sihvon ryhm\xc3\xa4 aloitti hy\xc3\xb6kk\xc3\xa4yksens\xc3\xa4 Joutsenossa aamulla 25. huhtikuuta, h\xc3\xa4nen joukkonsa kohtasivat punaisten asemat tyhjin\xc3\xa4. Sihvon joukot ryhtyiv\xc3\xa4t takaa-ajoon, mutta Colerin tekem\xc3\xa4n k\xc3\xa4\xc3\xa4nn\xc3\xb6ksen vuoksi p\xc3\xa4\xc3\xa4osa keskisen rintaman punaisista onnistui livahtamaan Viipuriin Sihvon ja Colerin ryhmien v\xc3\xa4liin j\xc3\xa4\xc3\xa4neest\xc3\xa4 aukosta. Kuten Tampereen taistelun kohdalla, punaisten saartaminen kaupungin pohjoispuolelle siis ep\xc3\xa4onnistui ja motti muodostui itse kaupunkiin._NEWLINE_Koko punaisten kansanvaltuuskunta pakeni Viipurista laivasaattueessa Pietariin 25. huhtikuuta vastaisena y\xc3\xb6n\xc3\xa4. Kansanvaltuutetuista ainoastaan Edvard Gylling j\xc3\xa4i Viipuriin jatkamaan taistelun johtamista. Viipurin punaisten johto j\xc3\xa4rjest\xc3\xa4ytyi uudelleen kokouksessa, joka pidettiin Viipurin linnassa huhtikuun 25. p\xc3\xa4iv\xc3\xa4n iltana Oskar Rantalan johdolla. Kokouksessa p\xc3\xa4\xc3\xa4tettiin jatkaa taistelua. Er\xc3\xa4\xc3\xa4n tiedon mukaan Viipurin puolustus jaettiin kolmeen lohkoon, joista Otto Vuoristo sai komentoonsa pohjoisen, Viktor Ripatti it\xc3\xa4isen ja Jalmari Parikka l\xc3\xa4ntisen rintaman.\n_START_SECTION_\nTaistelu kaupungista\n_START_PARAGRAPH_\nViipurin punaiset puolustajat onnistuivat torjumaan valkoisten ensimm\xc3\xa4iset valtausyritykset 25. ja 26. huhtikuuta, mink\xc3\xa4 j\xc3\xa4lkeen valkoisten ylip\xc3\xa4\xc3\xa4llikk\xc3\xb6 Gustaf Mannerheim m\xc3\xa4\xc3\xa4r\xc3\xa4si keskeytt\xc3\xa4m\xc3\xa4\xc3\xa4n hy\xc3\xb6kk\xc3\xa4\xc3\xa4misen pariksi p\xc3\xa4iv\xc3\xa4ksi. Eversti Jernstr\xc3\xb6min komentamat viisi pataljoonaa k\xc3\xa4rsiv\xc3\xa4t suuria tappioita yritt\xc3\xa4ess\xc3\xa4\xc3\xa4n 26. huhtikuuta hy\xc3\xb6k\xc3\xa4t\xc3\xa4 kohti Viipuria id\xc3\xa4st\xc3\xa4 avoimen maaston l\xc3\xa4pi suoraan p\xc3\xa4in punaisten konekiv\xc3\xa4\xc3\xa4ritulta. Henkiin j\xc3\xa4\xc3\xa4neet p\xc3\xa4\xc3\xa4siv\xc3\xa4t vasta y\xc3\xb6n pimetty\xc3\xa4 per\xc3\xa4\xc3\xa4ntym\xc3\xa4\xc3\xa4n turvaan. Punaiset kukistivat 24. huhtikuuta my\xc3\xb6s maan alta aseisiin nousseen Viipurin suojeluskunnan, joka oli saanut hetkellisesti haltuunsa Patterinm\xc3\xa4en. Viipurin puolustuksesta piiritysp\xc3\xa4ivin\xc3\xa4 vastasivat l\xc3\xa4hinn\xc3\xa4 kaupunkiin pakkautuneet punaisten Karjalan rintaman joukot, sill\xc3\xa4 kaupungilta haalitut punakaartilaiset karkailivat jatkuvasti asemistaan._NEWLINE_Punaisten tilanteen n\xc3\xa4ytt\xc3\xa4ess\xc3\xa4 pidemm\xc3\xa4n p\xc3\xa4\xc3\xa4lle ep\xc3\xa4toivoiselta Gylling sai j\xc3\xa4rjestetty\xc3\xa4 26. huhtikuuta kaupungin pohjoiselle rintamalle kahden tunnin tulitauon ja h\xc3\xa4nen johtamansa valtuuskunta yritti sen aikana neuvotella antautumisehdoista Colerin kanssa. Coler vaati kuitenkin ehdotonta antautumista eik\xc3\xa4 luvannut antautuville punaisille edes Haagin sopimuksen mukaista hengen turvaa, joten Viipurin puolustajat p\xc3\xa4\xc3\xa4ttiv\xc3\xa4t taistella viimeiseen asti ja yritt\xc3\xa4\xc3\xa4 ulosmurtautumista saarretusta kaupungista. Noin 1\xc2\xa0000 punaista onnistui p\xc3\xa4\xc3\xa4sem\xc3\xa4\xc3\xa4n huhtikuun 27. p\xc3\xa4iv\xc3\xa4n iltana Viipurinlahden it\xc3\xa4rantaa pitkin Koiviston suuntaan ja seuraavana p\xc3\xa4iv\xc3\xa4n\xc3\xa4 pakeni viel\xc3\xa4 pienempi joukko etel\xc3\xa4\xc3\xa4n. Punaisten siviilien, haavoittuneiden ja ven\xc3\xa4l\xc3\xa4isten evakuointia Viipurista Pietariin jatkettiin lis\xc3\xa4ksi laivoilla huhtikuun 28. p\xc3\xa4iv\xc3\xa4n aamuun saakka. Toiset p\xc3\xa4\xc3\xa4ttiv\xc3\xa4t pakenemisen sijaan suorittaa viimeisen koston ennen kaupungin odotettavissa olevaa kukistumista. Hjalmar Kaipiaisen johtama punakaartilaisryhm\xc3\xa4 toteutti 27.\xe2\x80\x9328. huhtikuuta l\xc3\xa4\xc3\xa4ninvankilassa valkoisten vankien joukkomurhan._NEWLINE_Valkoisten ratkaiseva hy\xc3\xb6kk\xc3\xa4ys Viipurin keskikaupungille alkoi huhtikuun 28. p\xc3\xa4iv\xc3\xa4n vastaisena y\xc3\xb6n\xc3\xa4 keskiy\xc3\xb6ll\xc3\xa4 kaupungin it\xc3\xa4puolelta. Hy\xc3\xb6kk\xc3\xa4yst\xc3\xa4 edelsi mittava tykist\xc3\xb6valmistelu, jonka yhteydess\xc3\xa4 t\xc3\xa4ysosuman saanut punaisten ammusvarasto Patterinm\xc3\xa4ell\xc3\xa4 r\xc3\xa4j\xc3\xa4hti kokonaan ja useat Viipurin kaakkoiset esikaupungit kuten Kolikkoinm\xc3\xa4ki k\xc3\xa4rsiv\xc3\xa4t suuria vaurioita. Punaisten etulinja murtui nopeasti, mutta tilap\xc3\xa4inen puolustuslinja onnistuttiin viel\xc3\xa4 luomaan Havin kukkulalle ja linnoitetulle Patterinm\xc3\xa4elle. Punaiset tekiv\xc3\xa4t vastarintaa hieman yli vuorokauden ajan, mutta huhtikuun 29. p\xc3\xa4iv\xc3\xa4n aamuun menness\xc3\xa4 valkoiset saivat kaupungin haltuunsa. Huomattava osa kaupungin puolustajista oli edellisen\xc3\xa4 y\xc3\xb6n\xc3\xa4 l\xc3\xa4htenyt joukolla yritt\xc3\xa4m\xc3\xa4\xc3\xa4n ulosmurtautumista l\xc3\xa4nteen Haminan suuntaan, ja mukaan l\xc3\xa4hti suuri m\xc3\xa4\xc3\xa4r\xc3\xa4 siviilej\xc3\xa4. Joukkoa johtivat Rantala, Parikka ja Vuoristo, mutta pakoretki eteni p\xc3\xa4\xc3\xa4osin spontaanisti ja t\xc3\xa4ysin j\xc3\xa4rjest\xc3\xa4ytym\xc3\xa4tt\xc3\xb6m\xc3\xa4sti. Sihvon joukot katkaisivat punaisten kolonnan pakotien Viipurin maalaiskunnassa k\xc3\xa4ydyss\xc3\xa4 Naulasaaren taistelussa. Naulasaaressa k\xc3\xa4ytiin y\xc3\xb6n aikana sekavaa kamppailua, kunnes punaisten etujoukko j\xc3\xa4i p\xc3\xa4iv\xc3\xa4n sarastaessa ansaan peltoaukealle keskelle valkoisten konekiv\xc3\xa4\xc3\xa4ritulta. Lopulta noin 5\xc2\xa0000\xe2\x80\x936\xc2\xa0000 punaista antautui aamulla 29. huhtikuuta Naulasaaren ja Tienhaaran aseman v\xc3\xa4lill\xc3\xa4. Taistelussa kaatui noin 500 punaista. Otto Vuoristo ampui itsens\xc3\xa4 antautumisen yhteydess\xc3\xa4.'